Priekšlikums PADOMES LĒMUMS, ar ko paredz noteikumus un procedūras Grenlandes līdzdalībai Kimberli procesa sertifikācijas sistēmā /* COM/2013/0429 final - 2013/0201 (CNS) */





PASKAIDROJUMA RAKSTS 1. PRIEKŠLIKUMA KONTEKSTS Šā priekšlikuma mērķis ir ļaut Grenlandei, sadarbojoties ar Eiropas Savienību, piedalīties Kimberli procesa sertifikācijas sistēmā attiecībā uz neapstrādātiem dimantiem. Priekšlikumā noteiktā sistēma atļautu eksportēt neapstrādātus dimantus no Grenlandes uz Savienību, kā arī uz citu sertifikācijas sistēmas dalībnieku teritoriju, ja neapstrādātu dimantu visu importu un eksportu pārbauda un – eksporta gadījumā – sertificē Savienības iestādes saskaņā ar noteikumiem, kas izklāstīti Regulā (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem. Šī asociēšana stiprinātu Eiropas Savienības un Grenlandes ekonomiskās attiecības dimantu nozarē un jo īpaši ļautu Grenlandei savas ekonomikas attīstības veicināšanas nolūkā eksportēt neapstrādātus dimantus, kuriem pievienots saistībā ar sertifikācijas sistēmu izdots Eiropas Savienības sertifikāts. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Grenlande un Dānija ir piekritušas priekšlikumā paredzētajai pieejai un apņemsies transponēt Grenlandei piemērojamajos tiesību aktos un īstenot atbilstošos Regulas (EK) Nr. 2368/2002 noteikumus, kas attiecas uz neapstrādātu dimantu importa un eksporta nosacījumiem un formalitātēm, šo dimantu tranzītu caur Savienību uz tāda dalībnieka teritoriju, kurš nav Savienība, Savienības, tostarp Grenlandes, līdzdalību Kimberli procesa sertifikācijas sistēmā, pienākumiem saistībā ar pienācīgu pārbaudi, tiesību aktu apiešanas nepieļaušanu, informācijas apmaiņu un šādu noteikumu ievērošanas nodrošināšanu. 3. PRIEKŠLIKUMA JURIDISKIE ASPEKTI Padomes lēmuma juridiskais pamats LESD 203. pants. Šā Padomes lēmuma priekšlikums ir cieši saistīts ar Regulas (EK) Nr. 2368/2002 grozījumu, ar ko paplašina Savienības teritoriju, lai Kimberli procesa sertifikācijas sistēmas īstenošanas nolūkā aptvertu arī Grenlandes teritoriju. Tādējādi Grenlandei būs aizliegts atļaut importēt vai eksportēt neapstrādātus dimantus bez derīga Kimberli procesa sertifikāta. Tas ļaus eksportēt neapstrādātus dimantus no Grenlandes uz trešām valstīm, ja tiem ir pievienots Eiropas Savienības Kimberli procesa sertifikāts. Lai Grenlandē importētu neapstrādātus dimantus no trešām valstīm, šie dimanti un pievienotais sertifikāts vispirms būs jāiesniedz pārbaudei vienā no sešām Savienības iestādēm, kas atbild par ES Kimberli procesa sertifikātu izdošanu. Padomes lēmuma priekšlikumā ir paredzēti īpaši noteikumi par neapstrādātu dimantu apgrozību starp Savienību un Grenlandi, ja galamērķis ir vai nu Savienība vai Grenlande, vai arī ja neapstrādāti dimanti tiek eksportēti no Savienības uz trešo valsti. Abos gadījumos galvenās prasības, lai neapstrādātus dimantus ievestu Grenlandes vai Savienības teritorijā vai izvestu no tās, ir šādas: 1) neapstrādātiem dimantiem jāpievieno a) vai nu dokuments (vai Savienības iestādes apstiprināta šā dokumenta kopija), kas apliecina, ka tie iegūti Grenlandē, vai b) Kimberli procesa sertifikāta kopija, ko apstiprinājusi Savienības iestāde, un 2) neapstrādātiem dimantiem jābūt ievietotiem aizplombētos, pret viltojumiem drošos konteineros. Grenlandē iegūtus vai izraktus neapstrādātus dimantus var ievest Savienības muitas teritorijā, izmantojot Grenlandes iestāžu izdotu apliecinošu dokumentu, ja šie dimanti nebija iepriekš eksportēti uz trešo valsti. Ievedot šos sūtījumus Savienības muitas teritorijā, Savienības iestādei tie būs jāpārbauda, un šīs iestādes izdota kopija būs jāpievieno sūtījumiem jebkurā turpmākajā apgrozībā starp Savienības muitas teritoriju un Grenlandi. Attiecībā uz neapstrādātu dimantu eksportu uz trešām valstīm un importu no tām jāatzīmē, ka Grenlande varēs tos importēt un eksportēt tikai tad, ja dimantus vispirms nosūta vienai no Savienības iestādēm, lai izdotu ES Kimberli procesa sertifikātu vai pārbaudītu Kimberli procesa sertifikātu, ko izdevis cits Kimberli procesa dalībnieks. Ja Grenlandē iegūti vai izrakti neapstrādāti dimanti bija eksportēti uz trešo valsti, pēc to ievešanas uz apgrozību starp Savienību un Grenlandi attiecas tie paši noteikumi, kurus piemēro visiem pārējiem Savienībā importētajiem neapstrādātajiem dimantiem. 2013/0201 (CNS) Priekšlikums PADOMES LĒMUMS, ar ko paredz noteikumus un procedūras Grenlandes līdzdalībai Kimberli procesa sertifikācijas sistēmā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 203. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Parlamenta atzinumu[1], saskaņā ar īpašu likumdošanas procedūru, tā kā: (1) Eiropas Savienība piedalās Kimberli procesa sertifikācijas sistēmā attiecībā uz starptautisko tirdzniecību ar neapstrādātiem dimantiem. Kā dalībniecei Eiropas Savienībai jānodrošina, ka katram neapstrādātu dimantu sūtījumam, kas importēts Savienības teritorijā vai eksportēts no tās, ir pievienots Kimberli procesa sertifikāts. (2) Ar Regulu (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem[2] ir izveidota Savienības sistēma neapstrādātu dimantu sertifikācijai un importa un eksporta kontrolei, lai īstenotu Kimberli procesa sertifikācijas sistēmu. (3) Grenlande nav Savienības teritorijas daļa, taču tā ir minēta Līguma II pielikumā iekļautajā aizjūras zemju un teritoriju sarakstā. Saskaņā ar Līguma 198. pantu mērķis aizjūras zemju un teritoriju asociēšanai ar Savienību ir veicināt aizjūras zemju un teritoriju ekonomisku un sociālu attīstību, kā arī nodibināt ciešus ekonomiskus sakarus starp tām un Savienību kopumā. (4) Dānija un Grenlande ir lūgušas ļaut Grenlandei, sadarbojoties ar Eiropas Savienību, piedalīties Kimberli procesa sertifikācijas sistēmā attiecībā uz neapstrādātiem dimantiem. Šī asociēšana stiprinātu Eiropas Savienības un Grenlandes ekonomiskās attiecības dimantu nozarē un jo īpaši ļautu Grenlandei savas ekonomikas attīstības veicināšanas nolūkā eksportēt neapstrādātus dimantus, kuriem pievienots saistībā ar sertifikācijas sistēmu izdots Eiropas Savienības sertifikāts. (5) Tāpēc tirdzniecība ar neapstrādātiem dimantiem Grenlandē būtu jāveic saskaņā ar Savienības noteikumiem par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem. Attiecīgi Regulas (EK) Nr. 2368/2002 piemērošanas joma tika paplašināta, aptverot Grenlandes teritoriju sertifikācijas sistēmas īstenošanas nolūkā. (6) Jo īpaši Grenlande drīkstētu eksportēt neapstrādātus dimantus uz citu Kimberli procesa sertifikācijas sistēmas dalībnieku teritoriju tikai pēc tam, kad šos dimantus ir sertificējusi Savienības iestāde, kas uzskaitīta Regulas (EK) Nr. 2368/2002 III pielikumā. Savienības iestādēm būtu jāpārbauda arī neapstrādātu dimantu imports Grenlandē. (7) Lai starptautiskā tirdzniecība ar neapstrādātiem dimantiem Grenlandē noritētu saskaņā ar noteikumiem par tirdzniecību Savienības iekšienē, Grenlandei būtu jāapņemas transponēt Grenlandes tiesību aktos attiecīgos Regulas (EK) Nr. 2368/2002 noteikumus un tos īstenot, lai ļautu piemērot šo lēmumu, IR PIEŅĒMUSI ŠO LĒMUMU. 1. pants Priekšmets un darbības joma Šajā lēmumā ir izklāstīti vispārīgie noteikumi un nosacījumi Grenlandes līdzdalībai neapstrādātu dimantu sertifikācijas un importa un eksporta kontroles sistēmā saskaņā ar Regulu (EK) Nr. 2368/2002. Tāpēc šajā lēmumā ir paredzēti noteikumi un procedūras, lai piemērotu Kimberli procesa sertifikācijas sistēmu attiecībā uz neapstrādātiem dimantiem, kas tiek importēti Grenlandē vai eksportēti no tās vai nu uz Savienību, vai uz citu sertifikācijas sistēmas dalībnieku teritoriju. 2. pants Definīcijas Šajā lēmumā piemēro šādas definīcijas: (a) ,,dalībnieks” ir ,,dalībnieks” Regulas (EK) Nr. 2368/2002 2. panta c) punkta izpratnē; (b) ,,Savienības iestāde” ir ,,Kopienas iestāde” Regulas (EK) Nr. 2368/2002 2. panta f) punkta izpratnē; (c) ,,Savienības sertifikāts” ir ,,Kopienas sertifikāts” Regulas (EK) Nr. 2368/2002 2. panta g) punkta izpratnē. 3. pants Vispārīgie noteikumi 1. Grenlande nodrošina, ka Regula (EK) Nr. 2368/2002 tiek transponēta Grenlandei piemērojamajos tiesību aktos un īstenota attiecībā uz neapstrādātu dimantu importa un eksporta nosacījumiem un formalitātēm, šo dimantu tranzītu caur Savienības teritoriju no to dalībnieku teritorijas, kuri nav Savienība, un uz to, Savienības, tostarp Grenlandes, līdzdalību Kimberli procesa sertifikācijas sistēmā, pienākumiem saistībā ar pienācīgu pārbaudi, tiesību aktu apiešanas nepieļaušanu, informācijas apmaiņu un šādu noteikumu ievērošanas nodrošināšanu. 2. Grenlande nosaka iestādes, kas savās attiecīgajās teritorijās atbild par atbilstīgo Regulas (EK) Nr. 2368/2002 noteikumu īstenošanu, un paziņo Komisijai par šādu iestāžu izraudzīšanu un iesniedz to kontaktinformāciju. 4. pants Grenlandē iegūtu vai izraktu neapstrādātu dimantu imports Savienībā 1. Grenlandē iegūtus vai izraktus neapstrādātus dimantus var importēt Savienībā tikai tad, ja: (a) tiem ir pievienots 2. punktā minētais apliecinošais dokuments; (b) tie ir ievietoti pret viltojumiem drošos konteineros, un eksporta brīdī uzliktās plombas ir neskartas; (c) apliecinošajā dokumentā ir skaidri norādīts sūtījums, uz kuru tas attiecas; (d) neapstrādātie dimanti nebija iepriekš eksportēti uz tāda dalībnieka teritoriju, kurš nav Savienība. 2. Lai atļautu Savienībā importēt Grenlandē iegūtus vai izraktus neapstrādātus dimantus, kompetentā Grenlandes iestāde, kas minēta II pielikumā (,,Grenlandes iestāde”), pēc pieprasījuma izdod apliecinošu dokumentu, kas atbilst I pielikumā izklāstītajām prasībām. 3. Grenlandes iestāde izsniedz pieteikuma iesniedzējam apliecinošo dokumentu un uzskaites nolūkā trīs gadus glabā tā kopiju. 4. Muitas deklarāciju, lai 1. punktā minētos neapstrādātos dimantus laistu brīvā apgrozībā saskaņā ar Regulu (EEK) Nr. 2913/92[3], pieņem, ja Regulas (EK) Nr. 2368/2002 III pielikumā uzskaitītā Savienības iestāde (,,Savienības iestāde”) pārbauda apliecinošo dokumentu, kas izdots atbilstīgi šā panta 2. punktam. Šajā nolūkā konteinerus ar Grenlandē iegūtiem vai izraktiem neapstrādātiem dimantiem, tos importējot Savienībā, nekavējoties iesniedz pārbaudei atbilstīgā Savienības iestādē. 5. Ja Savienības iestāde konstatē, ka ir ievēroti 1. punktā izklāstītie nosacījumi, tā apstiprina to apliecinošā dokumenta oriģināleksemplārā un izsniedz importētājam apstiprinātu un pret viltojumiem drošu šā apliecinošā dokumenta kopiju. Apstiprināšanas procedūra notiek 10 darba dienu laikā pēc apliecinošā dokumenta iesniegšanas. 6. Dalībvalsts, kurā no Grenlandes importē neapstrādātus dimantus, nodrošina to iesniegšanu atbilstīgajai Savienības iestādei. Eksportētājs ir atbildīgs par neapstrādāto dimantu pienācīgu pārvietošanu un sedz tās izmaksas. 7. Ja rodas šaubas par apliecinošā dokumenta, kas izdots saskaņā ar 2. punktu, autentiskumu vai pareizību, kā arī ja ir nepieciešama sīkāka konsultācija, muitas iestādes sazinās ar Grenlandes iestādi. 8. Savienības iestāde vismaz trīs gadus saglabā pārbaudei iesniegto, 2. punktā minēto apliecinošo dokumentu oriģināleksemplārus. Tā nodrošina Komisijai vai Komisijas ieceltām personām vai iestādēm iespēju piekļūt šiem apliecinošo dokumentu oriģināleksemplāriem, jo īpaši, lai atbildētu uz jautājumiem, kas radušies saistībā ar Kimberli procesa sertifikācijas sistēmu. 5. pants Grenlandē iegūtu vai izraktu neapstrādātu dimantu turpmākais imports Savienībā Neskarot 4. panta noteikumus, Grenlandē iegūtus vai izraktus neapstrādātus dimantus var importēt Savienībā tad, ja: (a) tie bija iepriekš likumīgi reeksportēti no Savienības uz Grenlandi; (b) tiem ir pievienota apliecinošā dokumenta, kas minēts 4. panta 2. punktā un ko apstiprinājusi Savienības iestāde saskaņā ar 4. panta 5. punktu, apstiprināta un pret viltojumiem droša kopija; (c) tie ir ievietoti pret viltojumiem drošos konteineros, un eksporta brīdī uzliktās plombas ir neskartas; (d) apliecinošajā dokumentā ir skaidri norādīts sūtījums, uz kuru tas attiecas; (e) neapstrādātie dimanti nebija iepriekš eksportēti uz tāda dalībnieka teritoriju, kurš nav Savienība. 6. pants Cits neapstrādātu dimantu imports no Grenlandes Savienībā Neskarot 4. un 5. panta noteikumus, neapstrādātus dimantus no Grenlandes var importēt Savienībā tad, ja: (a) tie bija iepriekš likumīgi eksportēti no Savienības uz Grenlandi; (b) tiem ir pievienots 9. panta b) punktā minētais sertifikāts; (c) tie ir ievietoti pret viltojumiem drošos konteineros, un eksporta brīdī dalībnieka uzliktās plombas ir neskartas; (d) sertifikātā ir skaidri norādīts sūtījums, uz kuru tas attiecas. 7. pants Neapstrādātu dimantu eksports no Grenlandes uz citu dalībnieku teritoriju 1. Neapstrādātus dimantus var eksportēt no Grenlandes uz tāda dalībnieka teritoriju, kurš nav Savienība, tikai tad, ja: (a) tie bija vispirms likumīgi importēti Savienībā no Grenlandes saskaņā ar 4. panta 1. punktu, 5. vai 6. pantu; (b) tos importējot Savienībā, šie dimanti tika iesniegti pārbaudei Savienības iestādē; (c) tiem ir pievienots atbilstīgs Savienības sertifikāts, ko izdevusi un apstiprinājusi Savienības iestāde; (d) tie ir ievietoti pret viltojumiem drošos konteineros, kuriem uzliktas plombas saskaņā ar Regulas (EK) Nr. 2368/2002 12. pantu. 2. Ja neapstrādātus dimantus, kas importēti Savienībā no Grenlandes, iesniedz pārbaudei, Savienības iestāde izdod šādu dimantu eksportētājam Savienības sertifikātu saskaņā ar Regulas (EK) Nr. 2368/2002 12. pantu. 3. Dalībvalsts, kurā no Grenlandes importē neapstrādātus dimantus, nodrošina to iesniegšanu atbilstīgajai Savienības iestādei. 4. Eksportētājs ir atbildīgs par neapstrādāto dimantu pienācīgu pārvietošanu un sedz tās izmaksas. 8. pants Grenlandē iegūtu vai izraktu neapstrādātu dimantu reeksports no Savienības uz Grenlandi Grenlandē iegūtus vai izraktus neapstrādātus dimantus var reeksportēt no Savienības uz Grenlandi tad, ja: (a) tie bija vispirms likumīgi importēti Savienībā no Grenlandes saskaņā ar 4. panta 1. punktu, 5. vai 6. pantu; (b) tiem ir pievienota apliecinošā dokumenta, kas minēts 4. panta 2. punktā un ko apstiprinājusi Savienības iestāde saskaņā ar 4. panta 5. punktu, apstiprināta un pret viltojumiem droša kopija; (c) tie ir ievietoti pret viltojumiem drošos konteineros, un eksporta brīdī uzliktās plombas ir neskartas; (d) šā panta b) punktā minētajā dokumentā ir skaidri norādīts sūtījums, uz kuru tas attiecas; (e) neapstrādātie dimanti nebija iepriekš eksportēti uz tāda dalībnieka teritoriju, kurš nav Savienība. 9. pants Cits neapstrādātu dimantu imports Grenlandē no citu dalībnieku teritorijas Neskarot 8. panta noteikumus, neapstrādātus dimantus var eksportēt no Savienības uz Grenlandi tad, ja: (a) tie saskaņā ar Regulas (EK) Nr. 2368/2002 II nodaļas noteikumiem bija vispirms likumīgi importēti Savienībā no tāda dalībnieka teritorijas, kurš nav Savienība; (b) tiem ir pievienota sertifikāta, kas apstiprināts saskaņā ar Regulas (EK) Nr. 2368/2002 5. panta 1. punkta a) apakšpunktu, apstiprināta un pret viltojumiem droša kopija; (c) tie ir ievietoti pret viltojumiem drošos konteineros, un eksporta brīdī uzliktās plombas ir neskartas; (d) šā panta b) punktā minētajā dokumentā ir skaidri norādīts sūtījums, uz kuru tas attiecas. 10. pants Ziņošana 1. Grenlandes iestāde Komisijai reizi mēnesī iesniedz ziņojumu par visiem apliecinošajiem dokumentiem, kas izdoti saskaņā ar 4. panta 2. punktu. 2. Šajā ziņojumā par katru apliecinošo dokumentu norāda vismaz šādu informāciju: (a) apliecinošā dokumenta vienreizējais sērijas numurs; (b) izdevējas iestādes nosaukums saskaņā ar II pielikumu; (c) izdošanas datums; (d) derīguma termiņa beigu datums; (e) izcelsmes valsts; (f) HS kods(-i); (g) svars karātos; (h) (aplēstā) vērtība. 11. pants Šis lēmums stājas spēkā 20. dienā pēc tā publicēšanas Eiropas Savienības Oficiālajā Vēstnesī. To piemēro no dienas, kurā Grenlande paziņo Komisijai, ka tā ir ieviesusi valsts tiesību aktos attiecīgos noteikumus Regulā (EK) Nr. 2368/2002, kurā izdarīti grozījumi, lai ļautu iekļaut Grenlandi Kimberli procesa sertifikācijas sistēmā. Briselē, Padomes vārdā priekšsēdētājs I PIELIKUMS 4., 5., 8. un 10. pantā minētais apliecinošais dokuments 4., 5., 8. un 10. pantā minētajā apliecinošajā dokumentā ir norādīta vismaz šāda informācija: (a) vienreizējais sērijas numurs; (b) izdošanas datums; (c) derīguma termiņa beigu datums; (d) II pielikumā minētās izdevējas iestādes nosaukums, paraksts un zīmogs; (e) izcelsmes valsts (Grenlande); (f) HS kods(-i); (g) svars karātos; (h) (aplēstā) vērtība; (i) norāde par eksportētāju un saņēmēju. II PIELIKUMS 3. panta 2. punktā, 4. un 10. pantā minētā kompetentā Grenlandes iestāde Bureau of Minerals and Petroleum Imaneq 1A 201, P.O. Box 930, 3900 Nuuk, Greenland Tālr.: (+299) 34 68 00 – Fakss: (+299) 32 43 02 – E-pasts: bmp@nanoq.gl [1] OV C , , … lpp. [2] OV L 358, 31.12.2002., 28. lpp. [3] OV L 302, 19.10.1992., 1. lpp.